**NÁRODNÁ RADA SLOVENSKEJ REPUBLIKY**

**VIII. volebné obdobie**

**300**

**VLÁDNY NÁVRH**

**na skrátené legislatívne konanie o vládnom návrhu zákona o poskytovaní dotácií v pôsobnosti Ministerstva kultúry Slovenskej republiky**

Vláda Slovenskej republiky predkladá návrh na skrátené legislatívne konanie o návrhu zákona o poskytovaní dotácií v pôsobnosti Ministerstva kultúry Slovenskej republiky.

Návrhom zákona sa upravujú niektoré ustanovenia, ktoré v doterajšom zákone č. 434/2010 Z. z. o poskytovaní dotácií v pôsobnosti Ministerstva kultúry Slovenskej republiky v znení neskorších predpisov (ďalej len „platný zákon“), spôsobovali aplikačné problémy. Ďalšími dôvodmi predloženia návrhu zákona je potreba úpravy podmienok poskytovania dotácií a tiež znižovanie administratívnej záťaže pre žiadateľov o poskytnutie dotácie. Návrh zákona reaguje aj na situáciu vzniknutú ochorením COVID-19, ktorá má značné negatívne dôsledky aj na osoby pôsobiace v rôznych oblastiach kultúry. Platný zákon taxatívne vymedzuje účely, na ktoré môže Ministerstvo kultúry Slovenskej republiky (ďalej len „ministerstvo kultúry“) poskytnúť dotáciu. Skúsenosť s pandémiou, ktorá neustáva, ale dokonca sa prehlbuje, ukázala, že takto vymedzené účely v platnom zákone nie sú postačujúce na riešenie negatívnych vplyvov mimoriadnych situácii v oblasti kultúry. Vzhľadom na záujem ministerstva kultúry pomôcť osobám pôsobiacim v oblasti kultúry preklenúť obdobie pandémie spôsobené ochorením COVID-19, ako aj iných mimoriadnych situácií, ktoré môžu vzniknúť v budúcnosti, ustanovuje sa nový účel poskytnutia dotácie- odstraňovanie následkov mimoriadnych udalostí alebo znižovanie negatívnych vplyvov mimoriadnych situácií na oblasť kultúry. Týmto krokom sa zabezpečí aj zmiernenie nepriaznivej sociálnej situácie osôb pôsobiacich v oblasti kultúry a ich blízkych osôb, ktorá vznikla v dôsledku ochorenia COVID-19.

Keďže návrh zákona predkladá opatrenia na riešenie mimoriadnej situácie, ktorá bola vyhlásená vládou Slovenskej republiky a naďalej trvá, ako aj v záujme naliehavej potreby rýchleho riešenia negatívnych vplyvov pandémie na oblasť kultúry, z ktorých hrozia aj hospodárske škody pre štát, predkladá sa tento návrh na skrátené legislatívne konanie.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa uzniesla na skrátenom legislatívnom konaní o vládnom návrhu zákona o poskytovaní dotácií v pôsobnosti Ministerstva kultúry Slovenskej republiky.

Schválené na rokovaní vlády Slovenskej republiky 07. októbra 2020.

**Igor Matovič, v.r.**

predseda vlády

Slovenskej republiky

**Natália Milanová, v.r.**

ministerka kultúry

Slovenskej republiky